sjávarútvegs - og landbúnaðarráðherra ( Steingrímur J. Sigfússon ) ( Vg ) ( um atkvæðagreiðslu ) : Frú forseti . Allar ferðir hefjast á einu skrefi . Ég tel að hér sé tímamótafrumvarp á ferð hvað það varðar að sjávarauðlindin sem tilheyrir þjóðinni sameiginlega skili eiganda sínum sanngjörnum umframarði í góðu árferði fyrir sjávarútveginn . Þegar frá líður verða það lögin sem gilda og lögin sem tala en ekki stór orð hér . Íslenskur sjávarútvegur býr við óvenjugóð skilyrði þessi missirin . Fjármunamyndun er meiri í greininni en nokkru sinni fyrr í sögu hennar , má jafnvel ætla um 80 milljarðar á þessu ári . Það er hafið yfir allan vafa að sú gjaldtaka sem hér er þá á ferðinni eða í vændum , miðað við þær breytingar sem til standa með þessu frumvarpi , sé óviðráðanleg fyrir sjávarútveginn . Það mun koma í ljós að þrátt fyrir breytingarnar og þessa gjaldtöku eru bjartir tímar fram undan í sjávarútveginum og hann á í vændum eitt sitt besta ár .